2.3.2022
SL
Uradni list Evropske unije
L 64/55
6.3.1.4 Trajanje obdobja pooblastitve (311) Kot je navedeno v odstavku 17 okvira za storitve splošnega gospodarskega pomena iz leta 2011, mora biti „[t]rajanje obdobja pooblastitve [...] utemeljeno z navedbo objektivnih meril, kot je potreba po amortizaciji neprenosljivih stalnih sredstev.
Trajanje obdobja pooblastitve načeloma ne sme biti daljše od obdobja, potrebnega za amortizacijo najpomembnejših sredstev, ki so potrebna za opravljanje storitve splošnega gospodarskega pomena.“ (312) Italija je navedla, da je bilo trajanje podaljšanja določeno ob sklicevanju na obdobje, potrebno za amortizacijo sredstev, ki so potrebna za opravljanje storitve splošnega gospodarskega pomena.
Natančneje, skupno trajanje prvotne pogodbe, kot je bila podaljšana, je nekaj več kot 22 let.
Plovila so najpomembnejše sredstvo, potrebno za opravljanje javnih storitev.
Amortizacijska doba za plovila, ki se uporabljajo za trajektne storitve, je po navadi dolga in lahko preseže 25 let.
(313) Italija je Komisiji predložila amortizacijsko vrednost plovil družbe Toremar za obdobje 2009–2011.
Komisija ugotavlja, da je bilo v času podaljšanja prvotne pogodbe pet od osmih plovil že v celoti amortiziranih, preostala tri plovila, ki še niso bila amortizirana, pa so bila povprečno stara 21,5 leta.
(314) Čeprav je amortizacijska doba za večino plovil, ki jih je uporabljala družba Toremar med podaljšanjem prvotne pogodbe, potekla, Komisija ugotavlja, da je bilo triletno podaljšanje dobe potrebno za zagotovitev neprekinjenosti javne storitve do zaključka postopka privatizacije.
Poleg tega Komisija ob upoštevanju povprečne starosti preostalih plovil, katerih vrednost še ni bila v celoti amortizirana, in povprečne dolžine amortizacije plovil, ki se uporabljajo za trajektne storitve, ugotavlja, da je obdobje trajanja akta o pooblastitvi dovolj utemeljeno in da je odstavek 17 okvira za storitve splošnega gospodarskega pomena upoštevan.
6.3.1.5 Skladnost z Direktivo 2006/111/ES (315) V skladu z odstavkom 18 okvira za storitve splošnega gospodarskega pomena iz leta 2011 bo „[p]omoč [...] veljala za združljivo z notranjim trgom na podlagi člena 106(2) Pogodbe samo, kadar podjetje, če je primerno, spoštuje Direktivo 2006/111/ES“ o preglednosti finančnih odnosov med državami članicami in javnimi podjetji ter o finančni preglednosti znotraj določenih podjetij (86).
(316) Odstavek 44 okvira za storitve splošnega gospodarskega pomena iz leta 2011 nadalje določa, da: „[k]adar podjetje opravlja dejavnosti znotraj in zunaj obsega storitve splošnega gospodarskega pomena, se v internih računovodskih izkazih stroški in prejemki, povezani s storitvijo splošnega gospodarskega pomena, prikazujejo ločeno od tistih, ki so povezani z drugimi storitvami, v skladu z načeli iz odstavka 31“.
(317) Italija je potrdila, da je bila družba Toremar dejavna le na področju opravljanja javnih storitev na podlagi prvotne pogodbe.
(318) Zato Komisija meni, da se odstavek 18 okvira za storitve splošnega gospodarskega pomena ne uporablja.
6.3.1.6 Znesek nadomestila (319) V odstavku 21 okvira za storitve splošnega gospodarskega pomena iz leta 2011 je navedeno, da „[z]nesek nadomestila ne sme presegati zneska, ki je nujen za kritje neto stroškov izpolnjevanja obveznosti javne storitve, vključno z zmernim dobičkom“.
(320) V zadevnem primeru nadomestilo pomeni nezakonito pomoč, ki je bila dodeljena pred začetkom njene veljavnosti, v odstavku 69 okvira za storitve splošnega gospodarskega pomena iz leta 2011 pa je izrecno določeno, da se za namene ocene državne pomoči ne zahteva uporaba metodologije za določitev neto stroškov, ki se jim je bilo mogoče izogniti (net avoided cost – metodologija NAC).
Namesto tega se lahko uporabijo druge metode za izračun neto stroškov, potrebnih za izpolnjevanje obveznosti javne službe, kot je metodologija na podlagi razporeditve stroškov.
V skladu s to metodologijo bi se neto stroški izračunali kot razlika med stroški in prihodki imenovanega izvajalca pri izpolnjevanju obveznosti javne službe, kot je določeno in predvideno v aktu o pooblastitvi.
V odstavkih 28 do 38 okvira za storitve splošnega gospodarskega pomena iz leta 2011 je podrobneje opisano, kako je treba uporabljati to metodologijo.
(86) Direktiva Komisije 2006/111/ES z dne 16. novembra 2006 o preglednosti finančnih odnosov med državami članicami in javnimi podjetji ter o finančni preglednosti znotraj določenih podjetij (UL L 318, 17.11.2006, str.
17).